55. schôdza NR SR - 6.deň - B. popoludní
Dátum: 2022-02-10
Poslanec: Potocký, Milan (OĽANO)
Druh vystúpenia: Vystúpenie

181. Ďakujem za slovo, pán predsedajúci. Vážené kolegyne, kolegovia, na úvod mi dovoľte povedať, už to tu spomínali predkladatelia, návrh tohto zákona nie je o legalizácii marihuany ani o jej dekriminalizácii. Ale naozaj sa snaží netrestať mladých ľudí, ktorú túto marihuanu vyskúšali párkrát a naozaj čelia drakonickým trestom. Tento návrh zákona, je potrebné povedať, nevznikol za stolom, ale prebiehala veľmi široká diskusia, niekoľko mesiacov s odborníkmi z radov polície aj ľuďmi, ktorí sa venujú drogovej trestnej činnosti, a ľudí, ktorí vlastne sa venujú aj liečbe mladým ľuďom, ktorí podľahli vlastne rôznym drogovým a psychotropným látkam. A z tejto diskusie jednoznačne vyplynulo, že treba tieto tresty znížiť. Takže nie je to vlastne len nejaká požiadavka politikov, ale je to aj názor odborníkov, ktorí to presadzujú. Určite nechcem zľahčovať marihuanu drogu ako takú, lebo naozaj už to zaznelo viackrát, aj marihuana je určitým spôsobom častokrát premostením k tým tvrdým drogám, ako je pervitín, heroín, kokaín a podobné drogy. A, samozrejme, spôsobuje aj rôzne ochorenia psychické charakteru, ako je napríklad schizofrénia a naozaj mnohí ľudia po dlhodobom užívaní marihuany si častokrát siahli aj na život. Tie, tie prípady sú individuálne, máte ľudí, ktorí budú fajčiť marihuanu niekoľko rokov bez toho, aby sa to nejak negatívne prejavilo, ale naozaj sú ľudia, pre ktorých má to fatálne následky. Dovoľte mi povedať, že zaznelo tu, že je naozaj ťažké rozlíšiť dílera od bežného koncového užívateľa drog. Je to naozaj ťažké. Pretože ak má niekto predstavu naivnú, že drogový díler vyzerá tak, že nosí si plný vak alebo auto natrieskané drogami, tak je to naivná predstava. Aj tí drogoví díleri sa snažia byť opatrní, a to množstvo drog, ktoré majú pri sebe, je naozaj také, aby sa vyhli trestným konaniam čo najširšieho charakteru. Takže tam je tá hranica veľmi citlivá, ale tu veľmi dôležitú úlohu zohráva polícia. Môžme my tu zostaviť akékoľvek zákony, policajti, ktorí pôsobia v jednotlivých mestách či sú to z Národnej kriminálnej agentúry rôzni operatívci, ale aj tajných služieb, veľmi dobre poznajú svoje okresy a mestá a vedia, kto je drogový díler a vedia, kto je len bežný koncová užívateľ. A tam je problém, pretože my sme sa stretli počas dlhých diskusií aj s rodičmi, aj príbuznými, ktorých deti alebo manželia, alebo súrodenci sedia vo výkone trestu za drogy. Tiež pripustili tú debatu, že mnohí policajti si na úkor týchto mladých ľudí vylepšujú štatistiky v boji s drogovou trestnou činnosťou, a to sa musí zmeniť. Polícia musí zásadným spôsobom zmeniť prístup v boji proti drogám, to znamená, že nesmiem prehliadať veľké ryby a dílerov a drogových priekupníkov a nesmie si vykazovať štatistiky viacej v drogovej trestnej činnosti na mladých ľuďoch, ktorým im ničí životy. Ja vám uvediem jeden príklad. V roku 2013 bola v mojom okrese v Michalovciach veľká drogová razia na Zemplínskej šírave, kde odhalili podľa polície najväčšie drogové laboratórium na výrobu marihuany. Samozrejme, celá drogová akcia dopadla ako fraška, pretože pravdepodobne mali echo z polície, všetky poschodia, kde boli vlastne laboratória na výrobu marihuany, boli vypratané, zostali tam len technológie a vyzametali trošku marihuany, ktorú by ste možno dneska natlačili do jedného jointa. Samozrejme, nikto nebol v týchto veciach ani obvinený ani trestne stíhaný, proste sa to zamietlo pod koberec. Bola to fraška. Takže ďalšia vec čo oceňujem, že predkladatelia zákona nechcú trestať týchto mladých ľudí, ale dávajú im možnosť náhradnej liečby či už ústavnej, alebo ambulantnej a to je veľmi potrebné, pretože keď sme sa bavili s odborníkom na drogy, s pánom Okruhlicom, povedal, že tá recidíva tých ľudí, ktorí absolvujú tú ambulantnú liečbu aj ústavnú liečbu, je v podstate nízka. Dve tretiny týchto ľudí už sa naspäť k droge nevracia, ani už nie sú, nezapájajú sa do drogovej trestnej činnosti, ale aj do iných trestných činností, takže toto je veľmi dôležité. Čo sa týka boja proti drogám. Veľmi zlá situácia s drogami je aj na východnom Slovensku aj konkrétne v mojom meste Michalovce a v celom okrese. Drogy zároveň spôsobujú alebo sa šíria tam, kde je zlá ekonomická situácia a zlý stav. Je to spôsobené tým, že mnoho rodičov odchádza za prácou mimo svojho domova do zahraničia, do Rakúska, do Českej republiky, do Veľkej Británie a tínedžeri v tomto veku sú v podstate, majú veľa času, trávia ho spolu a experimentujú a skúšajú drogy. Nie sú pod kontrolou rodičov. Takže vlastne v boji s drogami bude náš štát prehrávať dovtedy, dokedy nevytvoríme silné sociálne zázemie a dokedy nebudú podporované rodiny, aby títo mladí ľudia viac trávili spolu času so svojimi rodičmi, a tým pádom nebudú siahať ani proti drogám. Takže to je ďalší ten problém, to znamená, že pokiaľ nezlepšíme status rodín, nevytvoríme dokonalé pracovné prostriedky, stále tu budeme len zápasiť s drogovou trestnou činnosťou, donekonečna. Pri tejto príležitosti mi dovoľte povedať, chcem sa poďakovať aj združeniu Cenacolo, je to kresťanské spoločenstvo, ktoré sa už roky venuje mladým ľuďom, ktorých vlastne zničili drogy a nielen psychotropné omamné látky, ale je to aj alkohol, ale aj ľudia, ktorí prepadli gamblingu. V podstate týchto ľudí a ich návrat do normálnej spoločnosti je postavený na tom, na troch princípoch, je to práca, viera a priateľstvo. Ak si niekto myslí, že mladých ľudí dostaneme naspäť do spoločnosti len nejakými farmaceutickými látkami alebo tým, že vlastne im len priťažíme, že ich dáme do väzenia. Ten návrat je veľmi ťažký, títo ľudia sa niekedy vracajú k drogám, ale osvedčilo sa práve to cirkevné spoločenstvo, ktoré týmto ľuďom pomáha. Títo ľudia sa častokrát postavia na vlastné nohy a dokážu žiť. Takže, čo sa týka konkrétne tohto zákona, ja ho podporím, pretože naozaj nebude tu šírenie drog, tú hlavnú úlohu zohrá polícia, ako bude pristupovať k malým užívateľom, ako bude postupovať k dílerom a naozaj nám umožní to, aby sme neničili životy ľuďom, ktorí, ktorí tú drogu vyskúšajú, experimentujú, aj keď ste mali správu Generálnej prokuratúry o stave kriminality na Slovensku za rok 2020 tu priamo v pléne, tak aj generálny prokurátor spomínal, že často medzi tými mladými alebo mladistvými a mladými ľuďmi sú aj vysokoškolsky vzdelaní ľudia, ktorí nie sú žiadni drogoví díleri, ani basmani, sú to ľudia proste, ktorí len experimentujú na večierku, chcú niečo vyskúšať, a tým že vlastne dostávajú veľmi vysoké tresty, tak potom im to zničí ich profesionálnu kariéru a súkromný život. Ďakujem veľmi pekne.